b'\n_START_ARTICLE_\nVarka (pilsnovads)\n_START_PARAGRAPH_\nVarkas pilsnovads (lat\xc4\xab\xc5\x86u: Warka, terra Warkunde) bija seno latga\xc4\xbcu Jersikas valsts jeb Letijas da\xc4\xbca uz austrumiem no Lub\xc4\x81na ezera, kas piemin\xc4\x93ta ar Romas p\xc4\x81vesta leg\xc4\x81ta Modenas Vi\xc4\xbcuma starpniec\xc4\xabbu pan\xc4\x81ktaj\xc4\x81 1226. gada 20. apr\xc4\xab\xc4\xbca izl\xc4\xabgum\xc4\x81 starp Livonijas b\xc4\xabskapu Albertu un Zobenbr\xc4\x81\xc4\xbcu ordeni._NEWLINE_Dokument\xc4\x81 rakst\xc4\xabts, ka no Letij\xc4\x81 iekarojam\xc4\x81m zem\xc4\x93m mestrs var, nedaloties ar b\xc4\xabskapu, pak\xc4\xbcaut tikpat lielu novadu, k\xc4\x81du b\xc4\xabskaps izl\xc4\x93\xc5\x86oja Vark\xc4\x81 Teoderiham no Kokneses (lat\xc4\xab\xc5\x86u: Convenit praeterea inter eos, quod si magister poterit sibi subjugare de Lettia partem aequivalentem illi, quam ipse episcopus Theodorico de Cocansi (Cokenois) in Warka eam dividire cum episcopo minime teneatur).  Varkas zeme ziv\xc4\xabm bag\xc4\x81t\xc4\x81 Lub\xc4\x81na ezera austrumu krastos uz ilg\xc4\x81ku laiku k\xc4\xbcuva par str\xc4\xabdus objektu starp Livonijas ordeni un R\xc4\xabgas arhib\xc4\xabskapu. P\xc4\x93c 1256. gada izl\xc4\xabguma Varkas zemi (lat\xc4\xab\xc5\x86u: Terra Warkunde) ieguva Livonijas ordenis, nemainot arhib\xc4\xabskapa un orde\xc5\x86a zemnieku zvejas ties\xc4\xabbas._NEWLINE_P\xc4\x93c Kokneses p\xc4\x81rvaldnieka Teoderiha n\xc4\x81ves 1269. gad\xc4\x81 vi\xc5\x86a zemes (ar\xc4\xab Varkas rietumu da\xc4\xbcu) l\xc4\x93\xc5\x86a vald\xc4\xabjum\xc4\x81 ieguva Hanss T\xc4\xabzenhauzens.\n_START_SECTION_\nLokaliz\xc4\x81cija\n_START_PARAGRAPH_\nT\xc4\x81 k\xc4\x81 b\xc4\xabskapa Albertam pak\xc4\xbcaut\xc4\x81s zemes \xc5\xa1aj\xc4\x81 laik\xc4\x81 ietv\xc4\x93ra ar\xc4\xab Aiviekstes baseinu starp Daugavu un Lub\xc4\x81na ezeru, tad Kokneses Teoderiha l\xc4\x93n\xc4\xab var\xc4\x93ja ietilpt ar\xc4\xab tagad\xc4\x93j\xc4\x81 Varak\xc4\xbc\xc4\x81nu apk\xc4\x81rtne, kur Ernests Brasti\xc5\x86\xc5\xa1 aprakst\xc4\xabjis divus pilskalnus._NEWLINE_P\xc4\x93c Livonijas kara beig\xc4\x81m 1583. gad\xc4\x81 Borhu dzimta ieguva sav\xc4\x81 \xc4\xabpa\xc5\xa1um\xc4\x81 Varak\xc4\xbc\xc4\x81nu novadu uz dienvidiem no Lub\xc4\x81na, tas tika d\xc4\x93v\xc4\x93ts par "Varkas zemi" (v\xc4\x81cu: Warkland). T\xc4\x81 ietv\xc4\x93ra tagad\xc4\x93jo Varak\xc4\xbc\xc4\x81nu, Gal\xc4\x93nu, Stirnienes, Ata\xc5\xa1ienes un Barkavas pagastu teritorijas.'